b'\n_START_ARTICLE_\nMasageti\n_START_PARAGRAPH_\nMasageti (gr\xc5\xa1ko \xce\x9c\xce\xb1\xcf\x83\xcf\x83\xce\xb1\xce\xb3\xce\xad\xcf\x84\xce\xb1\xce\xb9, Massag\xc3\xa9tai, latinsko Massagetai) so bili starove\xc5\xa1ka vzhodnoiranska plemenska zveza. naseljena v srednjeazijskih stepah severovzhodno od Kaspijskega jezera v sedanjem Turkmenistanu, zahodnem Uzbekistanu in ju\xc5\xbenem Kazakhstanu._NEWLINE_Znani so predvsem iz Herodotovih spisov. Herodot pi\xc5\xa1e, da \xc5\xbeivijo v znatnem delu velike ravnine vzhodno od Kaspijskega jezera. Ve\xc4\x8dkrat omenja, da \xc5\xbeivijo \xc2\xbbonkraj reke Arakses\xc2\xab, ki te\xc4\x8de skoti Kavkaz in se izliva v zahodno Kaspijsko jezero. Znastveniki za to neskladnost ponujajo ve\xc4\x8d razlag: Herodot bi lahko pome\xc5\xa1al imena dveh ali ve\xc4\x8d rek ali imel pomanjkljivo in pogosto posredno znanje o geografiji._NEWLINE_Po zapisih g\xc5\xa1kih in rimskih u\xc4\x8denjakov so bili Mesageti sosedi Aspasov (morda Asvakov) na severu, Skitov in Dahov na zahodu in Isedonov (morda Vusunov) na vzhodu. Ju\xc5\xbeno od njih je bila Sogdija (Horasan)._NEWLINE_V 4. stoletju pr. n. \xc5\xa1t. je perzijsko Ahemenidsko cesarstvo osvojil Aleksander Veliki in prodiral \xc5\xa1e naprej proti vzhodu. Masageti so od Makedoncev privzeli nove voja\xc5\xa1ke taktike oklepljene konjenice in bili v 4.-3. stoletju pr. n. \xc5\xa1t. sposobni podjarmiti skoraj vsa nomadska plemena vzhodno od makedonske meje, vklju\xc4\x8dno s \xc5\xa0iongnuji, ki so obvladovali stepe \xc5\xa1e bolj vzhodno do kitajske meje. \xc5\xa0iongnuji so pribli\xc5\xbeno sto let priznavali suverenost Masagetov, dokler se niso leta 165 pr. n. \xc5\xa1t. uprli in jih pregnali s svojega ozemlja proti zahodu.\n_START_SECTION_\nMogo\xc4\x8de povezave z drugimi starove\xc5\xa1kimi ljudstvi\n_START_PARAGRAPH_\nMnogo znanstvenikov trdi, da so bili Masageti povezani z Geti v anti\xc4\x8dni Vzhodni Evropi in/ali D\xc5\xbeati v sedanji Ju\xc5\xbeni Aziji. V besedilu De Universo, ki ga je v 9. stoletju napisal Raban Maver, pi\xc5\xa1e: \xc2\xbbMasageti izvirajo iz plemena Skitov. Masageti se imenujejo zato, ker so veliki, se pravi mo\xc4\x8dni Geti\xc2\xab. V srednjeazijskih jezikih, na primer v srednjeperzijskem in avestskem, predpona massa pomeni velik, obilen ali mo\xc4\x8dan._NEWLINE_Nekateri avtorji povezujejo Masagete z Gutijci ali Guti iz starodavne Sumerije in/ali ljudstvom, ki je bilo v starodavni Kitajski znano kot Da Jue\xc5\xbei ali Velikimi Jue\xc5\xbei, ki so ustanovili Ku\xc5\xa1ansko cesarstvo v Ju\xc5\xbeni Aziji.'